คนกรุงโล่ง! ระเบิดแยกลำสาลี แค่ “ของเก่า-ใช้งานไม่ได้”
คนกรุงโล่ง! ระเบิดแยกลำสาลี แค่ “ของเก่า-ใช้งานไม่ได้”
14 ส.ค. 2559

ผู้สื่อข่าวรายงานว่า เมื่อสักครู่ที่ผ่านมาได้รับแจ้งจากอาสาสมัครร่วมด้วยช่วยกัน บริเวณ ถ.รามคำแหง ช่วงบริเวณใต้สะพานข้ามแยกลำสาลี พบวัตถุสิ่งของคล้ายวัตถุระเบิด เบื้องต้นเจ้าหน้าที่ตำรวจ สน.หัวหมาก เจ้าหน้าที่ชุดเก็บกู้และตรวจพิสูจน์วัตถุระเบิด หรืออีโอดี รุดที่เกิดเหตุ
ด้าน พ.ต.อ.กำธร อุ่ยเจริญ ผู้กำกับการกลุ่มงานเก็บกู้และตรวจพิสูจน์วัตถุระเบิด กองบังคับการสายตรวจและปฏิบัติการพิเศษ กองบัญชาการตำรวจนครบาล (อีโอดี) เปิดเผยว่า ขณะนี้เจ้าหน้าที่อยู่ระหว่างตรวจสอบจุดเกิดเหตุพร้อมทั้งได้กันพื้นที่ไม่ให้ประชาชน และผู้ที่ไม่เกี่ยวข้องเข้าไปในพื้นที่เพื่อป้องกันอันตราย รวมถึงปิดการจราจรฝั่งละ 1 ช่อง เพื่อป้องกันเหตุ ส่วนความคืบหน้าจะรายงานให้ทราบต่อไป
โดยที่เกิดเหตุอยู่บริเวณเกาะกลางตรงข้ามป้อมจราจร สน.หัวหมาก เจ้าหน้าที่ได้ปิดการจราจรและใช้เชือกกั้นกันประชาชนออกไปเพื่อความปลอดภัย ก่อนเจ้าหน้าที่อีโอดีเข้าตรวจสอบบริเวณหลุมลึกประมาณ 40 ซม. พบวัตถุมีลักษณะกลมขนาดเล็กอยู่ภายในหลุมพบว่าเป็นระเบิดลูกเกลี้ยงชนิดเอ็ม 67 สภาพเก่ามากไม่มีสลัก เจ้าหน้าที่จึงทำการเก็บกู้และเปิดการจราจรตามปกติ
จากการสอบสวนทราบว่า บริเวณเกาะกลางดังกล่าวทางเจ้าหน้าที่สำนักงานเขตบางกะปิกำลังปฎิบัติงานขุดลอกท่อเพื่อนำสิ่งปฎิกูลออก ซึ่งขณะที่ขุดอยู่นั้นเองพบวัตถุต้องสงสัยดังกล่าวคล้ายระเบิด จึงรีบแจ้งเจ้าหน้าที่เข้าตรวจสอบ
พ.ต.อ.กำธร กล่าวว่า “สำหรับวัตถุดังกล่าวจากการตรวจสอบเบื้องต้นพบว่าเป็นระเบิดชนิดเอ็ม 67 ลูกเกลี้ยงสภาพเก่า ไม่สามารถใช้งานได้ ซึ่งคาดว่ามีการฝังดินไว้นานหลายปี ยืนยันไม่ใช่ระเบิดป่วนเมืองหลังลงประชามติรับร่างรัฐธรรมนูญแต่อย่างใดหลังจากนี้จะได้นำไปทำล้ายทิ้งตามกระบวนการต่อไป”